ગુજરાતમાં જ્યારે લોકસભા અને વિધાનસભાની ચૂંટણી થઇ છે ત્યારે આપણા સંતોએ કથાઓ કરી છે. સંત સંમેલનો યોજ્યા છે. ધાર્મિક સભાઓ કરી છે પરંતુ 2017ની પહેલી એવી ચૂંટણી છે કે જેમાં ધાર્મિક સંતો દેખાતા નથી. બાકી તો ગુજરાતમાં ચૂંટણી હોય એટલે સાધ્વિ ઋતંભરા, વિશ્વ હિન્દુ પરિષદના નેતાઓ સભાઓ ગજવતા હોય છે. બાબા રામદેવ પણ તેમના યોગની શિબિરો કરતા હોય છે. આ વખતે આ દ્રશ્યો દેખાતા નથી. ભાજપને જીતાડવા સંઘ પરિવાર અને તેની સંસ્થાઓ ચૂંટણીના મેદાનમાં દેખાતી નથી તેથી આશ્ચર્ય થાય છે. 1995માં ચૂંટણી યોજાઇ હતી ત્યારે ભાજપ કરતાં સૌથી વધુ બળ સંઘ પરિવારની ભગિની સંસ્થાઓએ વાપર્યું હતું. ઠેરઠેર ધર્મસભાઓ થતી હતી. વિશ્વ હિન્દુ પરિષદના આચાર્ય ધર્મેન્દ્ર, સાધ્વી ઋતંભરા, પ્રવિણ તોગડિયા તેમજ અન્ય સંતોએ ગુજરાત ખૂંદી નાંખ્યું હતું અને લોકોને હિન્દુત્વનો રસ પિવડાવ્યો હતો. આજે ભાજપને મદદ કરવા આ વર્ગ દેખાતો નથી. જેલબંધ આસારામે 2002 અને 2007માં ભાજપને જીતાડવામાં ખૂબ મદદ કરી હતી, બાબા રામદેવ અને રવિશંકરની ધર્મસભાઓ 2014ની લોકસભા ચૂંટણીમાં થતી હતી. આજે આવું કેમ નથી તે ચર્ચાનો વિષય બન્યો છે.